

 **REPUBLIKA HRVATSKA**

 **KRAPINSKO-ZAGORSKA ŽUPANIJA**

 **OPĆINA GORNJA STUBICA**

 **OPĆINSKI NAČELNIK**

KLASA:024-03/24-01/001

URBROJ:2140-12-03-24-1

Gornja Stubica, 24. travnja 2024. godine

Na temelju članka 48. stavka 1. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01– vjerodostojno tumačenje, 129/05., 109/07., 125/08., 36/09., 150/11., 144/12., 19/13.–pročišćeni tekst, 137/15.–ispravak, 123/17., 98/19. i 144/20.) i članka 45. Statuta Općine Gornja Stubica (“Službeni glasnik Krapinsko-zagorske županije” broj: 28/18., 06/20. i 11/21.) općinski načelnik Općine Gornja Stubica dana donosi

**ETIČKI KODEKS**

**službenika i namještenika Jedinstvenog upravnog odjela Općine Gornja Stubica**

**I. OPĆE ODREDBE**

Članak 1.

Etičkim kodeksom službenika i namještenika Općine Gornja Stubica (u daljnjem tekstu: Etički kodeks) utvrđuju se etička načela i pravila dobrog ponašanja i komunikacije službenika i namještenika Jedinstvenog upravnog odjela Općine Gornja Stubica (u daljnjem tekstu: službenici i namještenici), utemeljena na Ustavu, zakonima i drugim propisima Republike Hrvatske, normativnim aktima Općine Gornja Stubica (u daljnjem tekstu: Općina) i pravilima struke.

Članak 2.

Etički kodeks sadrži pravila dobrog ponašanja službenika i namještenika u odnosima prema fizičkim i pravnim osobama kao i u međusobnim odnosima službenika i namještenika.

Članak 3.

Svrha Etičkog kodeksa je da se njegovim prihvaćanjem i dosljednom provedbom uspostavi primjerena razina poslovne kulture te stvori ozračje u kojem je, uz zaštitu javnog interesa, svim fizičkim i pravnim osobama, strankama u postupku te drugim tijelima kao korisnicima usluga, zajamčeno učinkovito ostvarivanje njihovih prava i legitimnih interesa, a službenicima i namještenicima dostojanstvo rada.

Članak 4.

Etički kodeks propisuje ponašanja koja fizičke i pravne osobe imaju pravo očekivati od službenika i namještenika.

Članak 5.

U obavljanju službe, službenici i namještenici dužni su se pridržavati odredbi ovoga Etičkoga kodeksa.

Članak 7.

Izrazi koji imaju rodno značenje korišteni u ovom Etičkom kodeksu odnose se jednako na muški i ženski rod.

**II. TEMELJNA NAČELA**

Članak 8.

Službenici i namještenici se u obavljanju službe te u odnosima sa građanima i pravnim osobama kao i u međusobnim odnosima, pridržavaju naročito sljedećih temeljnih načela:

-zakonitosti, pravne sigurnosti te zaštite javnog interesa,

-pravodobnoga i učinkovitog obavljanja poslova i zadaća,

-poštovanja integriteta i dostojanstva,

-poštivanja radnih obveza, savjesnog rada te odgovornosti za svoje postupke i

 rezultate rada,

-primjerenog komuniciranja i međusobnog uvažavanja,

-profesionalnog postupanja, čestitosti, poštenja, objektivnosti i nepristranosti,

-ukazivanja i reagiranja na sve situacije u kojima postoji mogućnost sukoba interesa

 s ciljem sprječavanja sukoba interesa

-ukazivanja i reagiranja na svaki oblik pogodovanja, diskriminacije, uznemiravanja

 ili mobbinga s ciljem sprječavanja pogodovanja, diskriminacije, uznemiravanja ili

 mobbinga.

-pružanja svih dostupnih informacija potrebnih za postupanje i donošenje odluka od

 interesa za građane i pravne osobe,

-službene povjerljivosti i zaštite privatnosti i osobnih podataka građana u suglasju s

 propisima,

-dužne pažnje prema imovini Općine,

-otvorenosti prema novostima kojima se unapređuju metode rada,

-neprihvaćanja predrasuda o više ili manje važnim poslovima,

-hijerarhijske subordiniranosti,

-primjerenog osobnog izgleda i izgleda radnog prostora,

-poticanja izvrsnosti u radu,

-kolegijalnosti i podrške u radu, uključujući međusobnu suradnju

-poticanja unaprjeđenja rada, dodatne edukacije i usavršavanja.

Članak 9.

Pročelnik Jedinstvenog upravnog odjela i drugi službenici s rukovoditeljskim dužnostima angažiraju se na osiguranju provedbe ovoga Etičkog kodeksa u dodatnoj mjeri, u skladu s upravljačkom odgovornošću koju imaju.

**III. ZAŠTITA OSOBNOG UGLEDA I UGLEDA SLUŽBE**

Članak 10.

(1) U obavljanju svojih poslova i zadaća te ponašanjem na javnom mjestu, službenici i namještenici dužni su voditi računa da ne umanjuju osobni ugled, ugled Općine i povjerenje građana i pravnih osoba u službu i Jedinstveni upravni odjel Općine.

(2)Službenici i namještenici ne smiju koristiti službene informacije u nedozvoljene svrhe, niti se koristiti svojim položajem kako bi utjecali na odluku zakonodavne, izvršne ili sudbene vlasi ili na donošenje političke odluke kojom bi bilo koji način pogodovali sebi ili drugoj osobi.

Članak 11.

Službenici i namještenici su dužni poštivati radnu disciplinu, pravodobno izvršavati radne obveze, voditi računa o svom profesionalnom nastupu te primjerenom izgledu, sukladno načelima poslovnog odijevanja te primjerenom ponašanju.

Članak 12.

U obavljanju poslova i zadaća službenici i namještenici dužni su postupati savjesno i odgovorno, izgrađujući odnose međusobnog povjerenja i suradnje.

Članak 13.

U obavljanju privatnih poslova, službenici i namještenici ne koriste se službenim oznakama ili autoritetom radnog mjesta kao ni svojim položajem u svrhu ostvarivanja materijalne i druge koristi za sebe ili za drugu fizičku ili pravnu osobu.

**IV. ODNOS SLUŽBENIKA I NAMJEŠTENIKA PREMA STRANKAMA**

Članak 14.

(1) U komuniciranju sa strankama službenici i namještenici dužni su postupati profesionalno, pristojno, razumljivo, strpljivo, omogućujući drugoj strani da izrazi svoje mišljenje i izražavajući razumijevanje za njen položaj, razvijajući pritom suradnički odnos.

(2) Službenici i namještenici ne smiju dopustiti da njihovo eventualno nezadovoljstvo, bez obzira potječe li iz poslovne ili privatne sfere, utječe na komunikaciju sa strankama.

Članak 15.

(1) U odnosima sa strankama, a povodom rješavanja i ostvarivanja njihovih prava i pravnih interesa, službenici su dužni postupati na objektivan, nepristran i zakonit način, osigurati da se postupak provede ekonomično, sa što manje troškova i gubitka vremena za stranku, učinkovito, u najkraćem mogućem vremenu u okviru propisanih rokova te stručno i kvalitetno.

(2) U odnosima s građanima i pravnim osobama službenici Općine dužni su uključiti maksimum svog potencijala za razumijevanje potreba građana te u skladu s time prema građanima i pravnim osobama postupati s empatijom i pristojnošću.

(3) U postupcima koje provode, službenici moraju osigurati ostvarivanje prava, poštovanje integriteta i dostojanstva stranke, bez diskriminacije ili povlašćivanja na osnovi njihove nacionalnosti, spola, vjere, uvjerenja, dobi, spolne opredijeljenosti, jezičnog ili rasnog podrijetla, političke opredijeljenosti, obrazovanja, socijalnog položaja, obiteljskog statusa ili na bilo kojoj drugoj osnovi.

(4) S posebnom pažnjom službenici i namještenici dužni su postupati prema osobama s invaliditetom i prema osobama s posebnim potrebama.

Članak 16.

(1) U ophođenju sa strankama, a osobito s neukim strankama, službenici i namještenici dužni su pružati pomoć, pravovremeno, korektno, potpuno i točno i na razumljiv način davati im podatke i informacije u skladu sa zakonom i drugim propisima, podučiti ih o pravnim sredstvima propisanim za zaštitu njihovih prava i interesa, te ih uputiti nadležnim tijelima za postupanje po njihovim zahtjevima.

(2) Službenici i namještenici dužni su zaštititi privatnost i osobne podatke stranaka, do kojih dođu u radu, te sukladno propisima čuvati povjerljive predmete.

Članak 17.

(1) Službenicima je zabranjeno, radi povoljnijeg rješenja predmeta, tražiti i primiti dar i besplatne usluge, bez obzira na njihovu vrijednost.

(2) Ako je službeniku radi povoljnijeg rješavanja pojedinog predmeta ponuđena korist u obliku dara ili kakve druge ponude, službenik je isto dužan odbiti i o tome obavijestiti nadređenog službenika.

(3) Darom iz stavka 1. ovog članka ne smatraju se promotivni i simbolični darovi.

Članak 18.

U službenom ophođenju sa strankama službenici i namještenici služe se standardnim hrvatskim jezikom i razumljivim rječnikom.

**V. MEĐUSOBNI ODNOSI SLUŽBENIKA I NAMJEŠTENIKA**

Članak 19.

Međusobni odnosi službenika i namještenika temelje se na uzajamnom poštovanju, povjerenju, kolegijalnosti, suradnji te pristojnosti i strpljenju.

Članak 20.

(1) Službenici i namještenici ne smiju ometati druge službenike i namještenike u obavljanju njihovih poslova i zadaća.

(2) Službenici i namještenici dužni su međusobno razmjenjivati mišljenja i informacije o pojedinim stručnim pitanjima radi ostvarivanja zajedničkih interesa službe u cjelini.

Članak 21.

Pročelnik Jedinstvenog upravnog odjela i drugi službenici s rukovoditeljskim dužnostima dužni su poticati službenike i namještenike na kvalitetno i učinkovito obavljanje poslova i zadaća, usavršavanje i stjecanje novih znanja i vještina, međusobno uvažavanje, poštovanje i suradnju te primjeren odnos prema građanima i pravnim osobama.

Članak 22.

(1) U obavljanju svojih poslova službenici su dužni štiti javni interes u skladu s važećim propisima.

(2) Službenik koji je član političke stranke ne smije isticati svoju političku pripadnost i politički djelovati u vrijeme obavljanja službe, niti njegova pripadnost političkoj stranci smije utjecati na nepristrano i profesionalno obavljanje poslova.

Članak 23.

(1) U obavljanju poslova službenici i namještenici su obvezni postupati pažnjom dobrog gospodara i pridržavati se načela ekonomičnosti i djelotvornosti.

(2) Službenici i namještenici dužni su zakonito, odgovorno i s dužnom pažnjom postupati s imovinom u vlasništvu Općine koja im je povjerena i predana za obavljanje poslova i ne smiju je koristiti za postizanje osobnog interesa ili druge nezakonite aktivnosti.

**VI. JAVNI NASTUPI SLUŽBENIKA I NAMJEŠTENIKA**

Članak 24.

(1) U svim oblicima javnih nastupa i djelovanja u kojima predstavljaju Općinu, službenici i namještenici iznose službene stavove Općine u skladu s propisima, dobivenim ovlastima, stručnim znanjem i odredbama ovoga Etičkoga kodeksa.

(2) U javnim nastupima u kojima službenici i namještenici ne predstavljaju Općinu, a koji su tematski povezani sa njihovim poslovima i zadaćama, službenici i namještenici dužni su istaknuti da iznose svoje osobne stavove.

(3) Pri iznošenju stavova Općine kao i svojih osobnih stavova, službenici i namještenici dužni su voditi računa o osobnom ugledu, ugledu službe, te ugledu Općine.

Članak 25.

Službenici aktivno surađuju s medijima, u okviru propisa koji se odnose na medije i internih procedura komuniciranja s medijima, sukladno naputcima i preporukama općinskog načelnika, a vodeći računa o ulozi medija u društvu.

**VII. IMENOVANJE POVJERENIKA ZA ETIKU**

Članak 26.

(1) Povjerenika za etiku imenuje općinski načelnik iz reda službenika i namještenika Općine na vrijeme od četiri godine.

(2) U slučaju duže odsutnosti iz službe odnosno rada povjerenika za etiku, općinski načelnik će imenovati zamjenika povjerenika za etiku koji preuzima ovlasti i dužnosti odsutnog povjerenika sve do njegova povratka.

(3) Povjerenikom za etiku ne može se imenovati službenik i namještenik kojemu je izrečena kazna za povredu službene odnosno radne dužnosti.

(4) Administrativnu potporu povjereniku za etiku pruža Jedinstveni upravni odjel Općine.

Članak 27.

(1) Odluka o imenovanju povjerenika za etiku sadrži: ime i prezime, radno mjesto na koje je raspoređen, broj telefona i adresu elektroničke pošte.

(2) Odluka iz stavka 1. ovoga članka mora se istaknuti na web stranici i Oglasnoj ploči Općine.

**VIII. PRAVA I OBVEZE POVJERENIKA ZA ETIKU**

Članak 28.

(1) Povjerenik za etiku prati primjenu Etičkog kodeksa u Općini, promiče etičko ponašanje u međusobnim odnosima službenika i namještenika te odnosima službenika i namještenika prema građanima i pravnim osobama, zaprima pritužbe službenika i namještenika, građana i pravnih osoba na neetičko ponašanje i postupanje službenika i namještenika, provodi postupak ispitivanja osnovanosti pritužbe, priprema pisano izvješće i odgovor podnositelju pritužbe, te vodi evidenciju o zaprimljenim pritužbama.

(2) Povjerenik za etiku podnosi općinskom načelniku godišnje izvješće o svom radu, najkasnije do kraja veljače za prethodnu godinu te izvanredno izvješće na zahtjev općinskog načelnika.

**IX. PODNOŠENJE PRITUŽBE**

Članak 29.

(1) Građani i pravne osobe te službenici i namještenici mogu povjereniku za etiku podnijeti pritužbu na ponašanje službenika i namještenika, za koje smatraju da je protivno odredbama Etičkog kodeksa.

(2) Pritužba iz stavka 1. ovoga članka može se podnijeti pisanim ili usmenim putem, te putem elektroničke pošte.

(3) Ukoliko pritužbu zaprimi općinski načelnik, pročelnik ili drugi službenik istu će bez odlaganja proslijediti povjereniku za etiku.

**X. ISPITIVANJE OSNOVANOSTI PRITUŽBE**

Članak 30.

(1) Povjerenik za etiku dužan je najkasnije u roku od 30 dana od dana primitka pritužbe provesti postupak ispitivanja osnovanosti pritužbe.

(2) Povjerenik za etiku dužan je provesti postupak ispitivanja osnovanosti pritužbe i na temelju anonimne prijave.

Članak 31.

U postupku ispitivanja osnovanosti pritužbe, povjerenik za etiku zatražit će pisanu izjavu službenika i namještenika na kojeg se odnosi pritužba, izjave drugih službenika i namještenika koji imaju neposredno saznanje o sadržaju pritužbe, izvješća nadležnih tijela u slučaju sumnje na moguća kaznena djela, te poduzeti i druge radnje potrebne za utvrđivanje činjeničnog stanja.

Članak 32.

(1) Ukoliko povjerenik za etiku u postupku ispitivanja osnovanosti pritužbe na temelju prikupljenih dokaza, ocijeni da su navodi iz pritužbe osnovani, u izvješću općinskom načelniku, odnosno pročelniku Jedinstvenog upravnog odjela predložit će poduzimanje odgovarajućih postupaka i radnji.

(2) Na temelju dostavljenog izvješća povjerenika za etiku, općinski načelnik, odnosno pročelnik Jedinstvenog upravnog odjela , ovisno o vrsti i težini povrede, pokrenuti postupak zbog povrede službene odnosno radne dužnosti i pisanim putem upozoriti službenika i namještenika na neetično postupanje i potrebu pridržavanja odredbi Etičkog kodeksa.

**XI. ROK ZA DOSTAVU ODGOVORA PODNOSITELJU PRITUŽBE**

Članak 33.

(1) Povjerenik za etiku dužan je dati odgovor podnositelju pritužbe u roku od najkasnije 60 dana od dana zaprimanja pritužbe te ga izvijestiti o poduzetim radnjama.

(2) Podnositelj pritužbe ima pravo podnijeti pritužbu Etičkom povjerenstvu u roku od 30 dana od dana isteka roka za davanje odgovora na pritužbu, odnosno od dana primitka odgovora na pritužbu u slučaju kada podnositelj pritužbe nije zadovoljan odgovorom povjerenika za etiku.

**XII. PRITUŽBA NA NEETIČNO PONAŠANJE POVJERENIKA ZA ETIKU**

Članak 34.

(1) Pritužba na neetično ponašanje povjerenika za etiku dostavlja se Etičkom povjerenstvu.

(2)Etičko povjerenstvo dužno je u roku od najkasnije 60 dana od dana zaprimanja pritužbe dostaviti odgovor na pritužbu podnositelju pritužbe i u tome izvijestiti općinskog načelnika.

(3) Ukoliko općinski načelnik na temelju dostavljenog izvješća Etičkog povjerenstva o provedenom postupku ispitivanja osnovanosti pritužbe ocijeni da je povjerenik za etiku počinio povredu Etičkog kodeksa, postupit će u skladu s odredbom članka 32. stavka 2. Etičkog kodeksa.

**XIII. ZAŠTITA POVJERENIKA ZA ETIKU**

**Neovisnost rada povjerenika za etiku**

Članak 35.

(1) Povjerenik za etiku ne može zbog obavljanja svoje dužnosti biti pozvan na odgovornost niti doveden u nepovoljniji položaj u odnosu na druge službenike i namještenike.

(2) Na zahtjev povjerenika za etiku, za vrijeme postupka ispitivanja osnovanosti pritužbe, povjerenik za etiku oslobodit će se djelomično obavljanja poslova radnog mjesta na koje je raspoređen na način da dio radnog vremena obavlja poslove povjerenika za etiku, a dio radnog vremena poslove radnog mjesta na koje je raspoređen.

(3) Povjerenik za etiku može Etičkom povjerenstvu podnijeti pritužbu na neetično ponašanje drugih službenika i namještenika prema povjerenika za etiku.

(4) Etičko povjerenstvo dužno je u roku od 60 dana od dana zaprimanja pritužbe dostaviti odgovor na pritužbu etičkom povjereniku i o tome izvijestiti općinskog načelnika.

**XIV. NADZOR NAD PROVEDBOM ETIČKOG KODEKSA**

Članak 36.

(1) Nadzor nad provedbom ovoga Etičkog kodeksa obavlja Etičko povjerenstvo.

(2) Etičko povjerenstvo sastoji se od predsjednika i dva člana te njihovih zamjenika.

(3) Članove Etičkog povjerenstva imenuje i razrješava općinski načelnik iz reda službenika i namještenika Općine, nedvojbenog ugleda u Općini.

(4) Mandat Etičkog povjerenstva traje četiri godine.

(5) Etičko povjerenstvo prati primjenu Etičkog kodeksa i daje mišljenja vezano uz njegovu primjenu te prati primjenu međunarodnih standarda te primjenu propisa u području etičkog postupanja i predlaže izmjene i dopune Etičkog kodeksa. Etičko povjerenstvo promiče i predlaže mjere za jačanje etičkih standarda u službi s obzirom na osobno ponašanje službenika, mogući sukob interesa, primanje darova, koruptivno i drugo neetično ponašanje, zaštitu ugleda službe i osobnog ugleda službenika i namještenika.

(6) Administrativnu potporu Etičkom povjerenstvu pruža Jedinstveni upravni odjel.

(7) Sva tijela Općine te službenici i namještenici dužni su surađivati s Etičkim povjerenstvom u prikupljanju informacija potrebnih za njegovo odlučivanje.

(8) Kada je potrebno odlučiti o članu Etičkog povjerenstva, umjesto člana u odlučivanju sudjeluje njegov zamjenik.

**Djelokrug rada Etičkog povjerenstva**

Članak 37.

Etičko povjerenstvo pored poslova iz članka 36. stavka 5. ovoga Etičkog kodeksa obavlja i sljedeće poslove:

- odgovara na pritužbe građana, pravnih osoba i službenika i namještenika zbog toga što u propisanom roku od zaprimanja pritužbe nisu dobili odgovor na pritužbu ili u slučaju kada podnositelj pritužbe nije zadovoljan odgovorom povjerenika za etiku,

- provodi postupak ispitivanja osnovanosti pritužbe na ponašanje povjerenika za etiku te pritužbe povjerenika za etiku za neetično ponašanje drugih službenika i namještenika prema povjereniku za etiku,

- daje odgovor na pritužbu podnositelju pritužbe,

- podnosi općinskom načelniku godišnje izvješće o svom radu, najkasnije do kraja veljače za prethodnu godinu, te izvanredno izvješće o radu na zahtjev općinskog načelnika.

**XV. ZAVRŠNE ODREDBE**

Članak 38.

Postupanje Etičkog povjerenstva ne priječi provedbu mjera iz nadležnosti općinskog načelnika i pročelnika u svezi s odgovornošću službenika i namještenika za provedbu službene dužnosti i drugih propisanih oblika odgovornosti službenika i namještenika.

Članak 39.

(1) Službenici i namještenici dužni su se upoznati sa ovim Etičkim kodeksom te ga u dobroj vjeri provoditi i primjenjivati u svakodnevnom radu.

(2) Pročelnik Jedinstvenog upravnog odjela dužan je upoznati službenika i namještenika koji se prima u službu, odnosno u radni odnos u Općinu s odredbama ovoga Etičkog kodeksa.

Članak 40.

Ovaj Etički kodeks stupa na snagu danom donošenja, a objaviti će se na mrežnim stranicama Općine Gornja Stubica.

 **OPĆINSKI NAČELNIK**

 **Jasmin Krizmanić, dipl. ing. prom.**